Video: Alberton-ongeluk: Twee dood, 50 beseer; trokbestuurder blameer remme‘n Foto van die toneel. Die video volg onderaan die berig. Foto: Ridz @ridz801/Twitter Twee mense is dood en minstens 54 beseer nadat ŉ vragmotor Dinsdagoggend tydens spitsverkeer in verskeie voertuie op die N12-snelweg in Alberton, Johannesburg, ingeploeg het. Van die 54 beseerdes is sewe mense kritiek beseer en verskeie is met helikopters na nabygeleë hospitale geneem. Santi Steinmann, ŉ woordvoerder van Netcare 911, het aan Maroela Media gesê 45 motors en twee vragmotors was in die botsing betrokke. Russel Meiring, ŉ woordvoerder van ER24, het gesê die bestuurder van ŉ vragmotor het glo beheer oor die swaarvoertuig verloor, waarna dit in die voertuie ingeploeg het. “Die bestuurder van die petroltenker het aan paramedici gesê die vragmotor se remme het onklaar geraak,” het Meiring gesê. Die polisie ondersoek die ongeluk. Klik hier om foto’s van die Alberton-ongeluk te sien. Die video is deur Jarrod Denwood Bezuidenhout op Facebook gelaai. [wpvideo GU9tshoG]